นายกรัฐมนตรีเชื่อมั่นประชาชนเข้าใจแนวทางสร้างความสงบสุขในบ้านเมือง ย้ำพรรคพลังประชารัฐยังไม่ได้ทาบทามให้ตนเองเป็นผู้ถูกเสนอชื่อให้เป็นนายกรัฐมนตรีของพรรค
พลเอก ประยุทธ์ จันทร์โอชา นายกรัฐมนตรีและหัวหน้าคสช. กล่าวถึงกรณีที่กล่าวว่า หลัง คสช.ปลคล็อกทางการเมืองแล้วเริ่มมีการเตรียมชุมนุมว่า วันนี้คงไม่ต้องสอบถามจากใคร เพราะประชาชนและสื่อมวลชนรู้ข้อมูลอยู่แล้ว จึงขอให้ทุกคนติดตามว่า ใครที่พูดเรื่องดีหรือไม่ดี หรือใครที่พูดเรื่องจริงและไม่จริง ซึ่งตนเองเคยระบุไว้ว่า ในส่วนของรัฐบาลยึดหลักการการรักษาความสงบเรียบร้อยทั้งก่อนการเลือกตั้ง ช่วงที่มีการเลือกตั้งและหลังการเลือกตั้ง ซึ่งทั้งหมดมีกฏหมายที่ใช้ดูแลอยู่แล้ว อย่างไรก็ตามถือเป็นเรื่องของแต่ละคน แต่เชื่อว่าประชาชนมีความเข้าใจและรู้ข้อเท็จจริงมากขึ้น ว่าจะทำอย่างไรให้บ้านเมืองมีความสงบสุข ซึ่งประชาชนจะเป็นผู้ตัดสิน ขณะที่เจ้าหน้าที่เป็นผู้บังคับใช้กฏหมายที่มีอยู่ตามปกติ ส่วนการยกเลิกคำสั่งคสช.เป็นการแสดงให้เห็นว่า ได้เปิดเสรีภาพให้ดำเนินการได้อย่างอิสระ ซึ่งทุกคนควรจะรู้ว่า บ้านเมืองอยู่ในห้วงเวลาใด จึงขออย่านำเรื่องบุคคลอื่นมาเกี่ยวข้องกับตนเอง



ส่วนที่มีพรรคการเมืองนำเสนอนโยบายแก้ไขรัฐธรรมนูญ ยกเลิกให้สว.เลือกนายกรัฐมนตรี และยกเลิกยุทธศาสตร์ชาติ 20 ปี นั้น นายกรัฐมนตรี กล่าวว่า เรื่องนี้ต้องถามกับคนที่เสนอนโยบายว่า จะมีการแก้ไขอย่างไร ทั้งนี้กว่าจะมีรัฐธรรมนูญและยุทธศาสตร์ชาติต้องผ่านสิ่งต่างๆ และรัฐธรรมนูญเองก็เพิ่งประกาศใช้ ขณะที่ยุทธศาสตร์ยังไม่ได้เริ่ม ซึ่งจะเห็นได้ว่ามีความยากลำบากกว่าจะออกเป็นกฏหมายได้ แล้วจะมีการยกเลิกก็คงต้องเป็นเรื่องของประชาชนที่จะมองว่า สิ่งเหล่านี้เป็นประโยชน์อย่างไร
 


อย่างไรก็ตาม นายกรัฐมนตรี ยืนยันว่า ขณะนี้พรรคพลังประชารัฐยังไม่ได้ทาบทามให้ตนเองเป็นผู้ถูกเสนอชื่อให้เป็นนายกรัฐมนตรีของพรรค เพราะทางพรรคก็ออกมาชี้แจงว่า เมื่อถึงเวลาก็จะเชิญตนเอง แต่เมื่อถึงเวลานั้นจะรับหรือไม่ยังไม่สามารถตอบได้